khistorydata/jeongjo-sjw-relations huggingface dataset:
정조 3년
領議政金尙喆。領中樞府事李溵。領敦寧府事鄭存謙。左議政徐命善等箚曰。伏以臣等。於日昨諫臣之啓。有不勝滿心慙悚者。噫嘻痛矣。今日三司合辭之論。卽王法之所必誅。輿情之所同憤。何可使一日假息於覆載之間。而荏苒四載。出場無期。下以謄傳爲事。上以不允爲答。元惡大憝之一任偃處。而隱憂遠慮。靡所涯極。王綱國法之尙未快伸。而人心世道。無所止泊。此何時也。此何事也。如臣等無狀。職忝大官。旣不能積誠仰格。又不能齊聲致討。忍與此賊。至今共戴一天。苟究其故。莫非臣等之罪。今者臺言。實爲臣等頂門之針。惟當受以爲罪。何辭自解。若其當請不請。一味伈泄之罪。國有常憲。焉敢逃也。伏乞聖明。先正臣等失職之罪。以礪群工。特允三司齊籲之請。以伸國論。不勝幸甚。收進止。答曰。省箚具悉。卿等之懇。下之所以請討。上之所以靳誅。予則以爲各有所據也。然卿等沫血之誠。豈有所一毫未足而所能挽回予意乎。誠以予意。在於所思。慼我先王曁東朝也。非不知當斷不斷。有欠於用五刑之義。而有所商量者存焉故耳。至於日昨諫臣之啓辭。新入臺地。風裁所及。如是下語。似非異事。以卿等恒日求助之心。必以勤功相規爲美事。奈之何有此過自執引。至有尋箚之擧乎。卿等安心。卽起視事。共濟時艱焉。仍傳曰。此批答。遣史官傳諭于陳箚諸大臣。
정조 3년
吏曹判書鄭尙淳疏曰。伏以臣。於見職。豈有承膺之望。而始因事會之嚴急。未免冒出。終焉瀆擾之是懼。仍成盤礴。反顧初心。秪切愧恧。數三當政。自知蔑效。居常懍愓。惟譴何是俟。此際得伏見諫臣之論啓。畿邑守令。以災結之濫報私用。爲其罪案。其間事實。固未詳知。而濫報守令。自當照勘。身爲道臣。矇然見瞞。未能覺察者。亦難免昏瞶之罪。豈可以職名之已改。有所自恕也哉。玆陳難安之情。敢瀆崇嚴之聽。伏乞聖慈。亟降郵罰。以昭法紀。不勝幸甚。答曰。省疏具悉。本事非卿可引者。卿其勿辭行公。
정조 3년
己亥正月十八日二更。上御誠正閣。右承旨。同副承旨入侍時。右承旨柳義養。同副承旨沈念祖。假注書徐鼎修。記事官李信祜鄭東浚。以次進伏訖。上命義養念祖讀奏公事訖。命書傳敎曰。明日欲行召對。仍欲躬傳卿袖箚之批矣。卿箚數千萬言。聯篇屢幅。爲學爲治之大綱細目。靡不悉擧於是焉。蓋與卿先祖先正文正公己丑封事。相爲表衷。予固歎仰萬萬。而如欲紬繹。有非一夜之間所可獵涉看過者。則率爾作答。殊欠誠實底道理。以是擬於畢看之後。另構一紙。進卿賜對。前席傳批爲計。卿須念之。俄有明日來待之敎。故更此布及。卿其領悉。日間待傳諭登對事。遣史官傳諭於儒賢處。又命書領議政金尙喆。左議政徐命善箚子批答。見日日記。命退。諸臣以次退出。
정조 3년
柳義養啓曰。大司憲吳載純牌不進。執義兪彦鏶。掌令金鍾厚在外。掌令洪明浩。持平宋樂李夔引避退待。以監察茶時之意。敢啓。傳曰。知道。
정조 3년
傳于李義弼曰。白休紙二百卷。入于廂庫。而每年以日課次。定式擧行。
정조 3년
沈念祖啓曰。江華留守李鎭衡。依下敎來待矣。傳曰。入侍。
정조 3년
又以弘文館言啓曰。副應敎鄭志儉。校理金憙。副校理南鶴聞。謂有情勢。不爲行公。卽爲牌招察任。何如。傳曰。允。
정조 3년
鄭民始啓曰。明日次對。兩司當爲進參。除在外引避退待外。大司憲吳載純。正言安廷玹柳孟養。竝待開門牌招。以爲推移入侍之地。何如。傳曰。允。
정조 3년
李義弼。以吏曹言啓曰。本曹假郞廳減下。代以成均館典籍金養純差下矣。謂有身病。屢度催促。終不入來。不得已以承文院判校朱萬离差下。而金養純段。本曹請推之外。無他可施之罪。何以爲之。敢稟。傳曰。拿處。
정조 3년
鄭民始。以兵曹言啓曰。今正月十八日。洪忠道靑陽居童蒙女金召史。自敦化西挾門入來。鳴申聞鼓。依定式下該曹推問。何如。傳曰。允。
정조 3년
沈念祖。以兵曹言啓曰。兼司僕將任屹。身病猝重。勢難供職。呈狀乞遞。宿衛領軍之任。不宜久曠。改差。何如。傳曰。允。
정조 3년
李義弼。以承文院官員。以都提調意啓曰。院寫字官李挺馝。稱以身病。不赴試才。此等怠慢之類。不可仍置。爲先汰去。以爲懲勵之地。何如。傳曰。允。
정조 3년
沈念祖。以義禁府言啓曰。安城郡守李國亨。拿來嚴覈事。傳旨啓下矣。李國亨。時在任所云。依例發遣府羅將拿來。何如。傳曰。允。
정조 3년
行都承旨洪國榮宿衛所直。行左承旨鄭民始齋直。右承旨徐有防齋宿。左副承旨李義弼齋宿。右副承旨柳義養齋宿。同副承旨沈念祖齋直。注書李兢淵藥院直一員未差。假注書徐鼎修仕直。事變假注書尹載命仕。
정조 3년
上在昌德宮。停常參。只晝講。
정조 3년
傳于柳義養曰。晝講次對。同爲入侍。
정조 3년
有政。吏批。判書鄭尙淳進。參判徐浩修進。參議李義翊進。左副承旨李義弼進。以具允鈺爲禮曹判書。趙重晦爲知敦寧。黃景源爲藝文提學。權以綱徐有成爲兵曹佐郞。李尙烈爲監察。洪允五爲典籍。李謙彬爲陽德縣監。洪允喆爲玉果縣監。趙鼎鎭爲京畿都事。趙靖世爲寧陵令。尹晦東爲造紙別提。前牧使金聖休。今加通政。年七十侍從臣前大司諫金光默父。依法典加資事。承傳。
정조 3년
兵批。行判書李徽之病。參判徐有慶病。參議李謙煥入直進。參知洪樂彬病。右承旨徐有防進。副護軍申載文金相庚。副司果許燦單付。
정조 3년
以副應敎鄭志儉。校理金憙。副校理南鶴聞牌不進罷職傳旨。傳于李義弼曰。只推。
정조 3년
李義弼。以禮曹言啓曰。今此景慕宮親行酌獻禮時齋戒。當爲磨鍊而勢未及依禮文擧行。殿下致齋一日於正殿。諸享官及近侍之官。陪享百官。致齋一日於本司事。知委。何如。傳曰。允。
정조 3년
鄭民始。以宿衛所言啓曰。明日景慕宮擧動時。本所所管內外各處入直馬步軍兵。各其將官率領。弘化門外把守排立。而待標信下。發令箭擧行之意。敢啓。傳曰。知道。軍兵調發。除標信擧行。
정조 3년
判中樞府事徐命膺疏曰。伏以臣。昨伏奉南城守禦之命。非不知受符體重。然其難冒之義。有甚於逋慢。再違嚴召。顒竢譴何。竟因飭敎。雖不得不黽勉承膺。而若其株守之情。豈敢自阻於黈纊之下哉。臣家之荷聖恩。天地莫量。父子兄弟。常以報答無階。聚首莊誦。則夷險燥濕。固當惟命。然或係戀榮寵。有除輒膺。罔念虧盈之天道。厚招傾溢之鬼猜。則伊時聖明。雖欲曲加保全。亦無以爲之地。此臣所以朝夕慄慄。每懷循墻之戒者也。至如所叨之任。卽臣弟左議政臣命善筵白譴削者之代也。昔宋御史包拯。指斥三司使張方平過失而代其任。歐陽脩箚論曰。蹊田奪牛之嫌。不可不顧。拯恃其本心。不知辭避。宜遞拯三司使。以養天下之名節。伏惟聖明。亦必記有此事。而特以指斥之言。不出於臣口。乃有此誤恩。然弟指斥而兄爲代。其與包拯之事。相去何能以寸哉。臣恐今日司直之地。復有如歐陽脩者。未有以默其口也。求之素戒而旣如彼。參之目下而又如此。玆敢披露情悃。仰瀆崇嚴。伏乞俯察由中之懇。特垂體下之恩。亟收新命。俾臣得以優游樞銜。以卒前後曲保之澤。千萬顒祝。臣無任屛營祈懇之至。答曰。省疏具悉。卿其勿辭行公。
정조 3년
行兵曹判書李徽之疏曰。伏以臣。於日昨侍衛之際。伏蒙聖恩。特除弘文館提學。臣於是任。誠有不可冒當者。果未能祗肅而歸。喉院請推。臣不勝悚惶之至。臣聞故相臣李端夏。曾經文衡。而除提學。則辭以政格之不宜。其時大臣。是其言而筵奏禠免。其後先輩。亦多力辭不拜者。粵在先王朝。故領敦寧臣金陽澤及判府事臣徐命膺。亦引此例。陳疏得免。臣雖不敢自比於先進宗匠。而其亦嘗忝文衡。則政格之不宜冒膺。其義一也。臣於年前。亦叨提學。乃敢引此例而仰籲。則聖明俯燭。以其有近例。特爲許遞矣。今若貪榮怵分。晏然趨承。則前後矛盾。處義郞當。玆不得不陳章仰瀆。伏乞聖慈。特賜照察。亟遞臣館職。俾政格無損。微分得伸。不勝幸甚。答曰。省疏具悉。旣諭於重臣黃景源疏批。卿其勿辭行公。
정조 3년
行都承旨洪國榮宿衛所直。行左承旨鄭民始坐。右承旨徐有防坐。左副承旨李義弼坐直。右副承旨柳義養坐直。同副承旨沈念祖坐。注書李兢淵藥院直一員未差。假注書徐鼎修仕直。事變假注書尹載命仕。
정조 3년
大駕詣景慕宮。入齋室後。政院玉堂藥房口傳問安。答曰。知道。酌獻禮罷後。政院玉堂藥房口傳問安。答曰。知道。朝廷二品以上六曹堂上口傳問安。答曰。知道。還宮後。政院玉堂藥房口傳問安。答曰。知道。
정조 3년
李義弼啓曰。掌令洪明浩。持平宋樂李夔。引避退待。以至多日。尙未處置。事甚未安。除在外外。大司憲吳載純。卽爲牌招。以爲處置之地。何如。傳曰。允。
정조 3년
又啓曰。司諫趙尙鎭。下諭後過限不上來。依定式遞差傳旨及禁推傳旨。捧入之意。敢啓。傳曰。知道。
정조 3년
以正言柳孟養牌不進罷職傳旨。傳于柳義養曰。只推。
정조 3년
傳于鄭民始曰。諸司預備。
정조 3년
傳于李義弼曰。江華留守。當日辭朝。
정조 3년
又傳于曰。禮房承旨。馳詣永祐園。奉審以來。
정조 3년
兵曹口傳政事。副司果金宇鎭單付。
정조 3년
傳于柳義養曰。坐直承旨。率備邊郞入侍。
정조 3년
柳義養。以弘文館言啓曰。副應敎鄭志儉。旣有只推之命。卽爲牌招察任。何如。傳曰。允。
정조 3년
李義弼。以禮曹言啓曰。臣檢與戶曹判書金華鎭。進詣大報壇奉審。則樽所床巾三件。饌卓床巾三件。竝渝色。奉室樑上塗灰。間間剝落。南壝門柱根塗灰剝落。東壝門上橫木一箇朽傷。曲墻塗灰。庫庫剝落。塡祝黃紬袱一件渝色。篚三部。扃柱木一箇。曲水座面紙二張。瓦㽅五箇。牛鼎一坐。兩耳沙盞臺具二坐。沙樽一坐。沙磁碗四坐。雉尾帚一柄。竝破傷。白布遮日三部。白木揮帳三浮。油遮日六部。竝間間破傷。黃綿絲中小束乼各一艮衣。廣別大束乼一艮衣。大束乼二艮衣。竝破傷。從享位紫的褥席一浮渝傷。工人所着紅紬衣二件。皁紬衣四件。白紬中單衣二伴。白紬裙三件。進賢冠五件。皮弁冠价幘冠各二件。烏皮履三件。竝破傷。趁卽改備修補之意。分付各該司。何如。傳曰。知道。
정조 3년
柳義養。以義禁府言啓曰。敦義門護軍金樂禧。部將李春勳等。令該府處之事。傳旨啓下矣。金樂禧卽爲拿囚。而李春勳。則未出身禁軍云。此等罪人。曾無拿囚本府之例。令該曹處之。何如。傳曰。允。
정조 3년
事變假注書李度謙書啓。臣敬奉聖批。傳諭于果川上北面社堂里中樞府判府事鄭弘淳所住處。則以爲臣敢冒鈇鉞之誅。更陳肝膈之懇。剔露情實。靡有餘蘊。庶幾天鑑之明。俯賜矜察。伏蒙恩批。不惟不賜允兪。慰勉開曉。反復諄切。責之以不念至意。敎之以入聽面諭。辭旨溫肅。迥出尋常。臣奉讀未半。惶汗浹背。自不覺四禮之投地。臣雖頑如木石。亦具省覺。何敢不思分義。甘心逋慢。以致辱聖恩勤聖念。至於此極哉。釁負旣重。悸懍轉切。而徒懷嚴畏。趨走爲恭。廁跡於西樞之班。抗顔於大臣之後。則不但臣心愧恥。若撻于市。國有常憲。其可免放倒無忌憚之罪乎。瞻望宸極。祗承無路。臣情到此。可謂窮且慼矣。若其疾病危苦之狀。不暇猥煩。倘蒙仁天之照燭近侍亟還。威罰遄降。則國體嚴而私分安矣。席槀戰慄。只俟嚴命之外。無他仰達云矣。敢啓。傳曰。知道。卿胡復事固辭。不念予慇懃虛佇之意歟。一猶過當。況至再至三。至于今幾遭歟。予實慨惜于卿也。蓋處義有係廉防。雖於微官庶僚上之人。固不當置人於迫隘之地。俾壞四維。至若大臣去就。又屬治道汚隆。以是予之暫解卿相職者。予意出於使卿伸廉防。而無近壞四維之嫌。而亦欲使卿。自此安意入城。仍作進身之途也。卿之辭巽。與不解相職時。少無間焉。然則卿所執。決非得中底義也。且念以卿不得中之處義。欲忘體君臣大義。是不但平素之所望於卿而已。實有關於分義。卿其諒之。予不多言。卿須深念此箇義理。卽決進退。莫致過於謙而至於慢之嘆也之意。爾其卽爲傳諭。期於偕入。
정조 3년
判中樞府事鄭弘淳疏曰。伏以臣罪如山。受恩如海。尙貸鈇鉞之誅。特許鞶帶之禠。俾得全保殘喘。隨分調息。上天無私。而殆若偏厚於一身。自顧滓穢賤臣。何以得此於聖明之下哉。重以勉召之旨。諄切懇至。一字一涕。有足以孚豚魚。雖在他人。尙且感泣。況於臣心。尤當作懷。仍念臣行旣虧矣。名已僇矣。假令人不見責。鬼不見錄。幸少須臾於斯世。更不可抗顔於衣冠之會。廁跡於士夫之列。報答洪造。此生無路。中夜思惟。又未常不撫躬自悼。有隕如瀉。至若賤疾醜惡之狀。不敢仰浼崇高之聽。而氣息昏綴。轉勳不得。瞻望修門。徒增耿結。而敦召不輟。王人久淹。恩禮徒歸於屑越。罪戾愈積於逋慢。悚兢之私。旣結於心曲。憫蹙之言。至發於夢囈情地到此。寧不矜惻。玆不得不冒死哀籲。伏乞聖慈。府賜鑑諒。收還偕來之命。重勘臣前後罪負。俾安調治。以卒生成之澤。千萬顒祝。且臣晩始得見諫臣之啓。誠不勝萬萬慙悚之至。噫。今日三司所論。卽往昔所無之逆。寔神人同憤之惡。而元凶巨慝。游魂假息。致令天討久稽。倫綱將壞。禍機難測。隱憂靡屆。此莫非群下。不能務積。血誠感回天心之致。如臣僇人。雖不敢以大官自居。亦嘗忝隨三事之後。則從前失職之罪。焉敢逭也。至於金吾現告之分揀。聖意雖荷曲貸。私心尤切悚懍。以此以彼。罔非臣難貰之辜。惟願遄被威罰。以昭法紀。不勝萬幸。答曰。省疏具悉卿懇。勉循卿之控懇。特解相職。亶是伸卿廉防。開卿進身之路也。意謂卿卽日入城矣。虛佇幾日。尙慳幡然。復事巽讓。以偕來史官書啓觀之。卿之牢執。可謂愈往愈固。又見卿辭疏。其所爲辭。與前無異。卿胡不念予至意。至此之甚乎。予實爲之慨然也。卿須體君臣大義。勿復過辭。卽爲入城。仍卽謝命。聽我面諭。
정조 3년
傳于李義弼曰。此批答。使偕來史官傳諭。
정조 3년
正言安廷玹疏曰。伏以臣屢叨言責之任。輒著昏謬之失。荐速譏評。秪增慙恧。自列之章未徹。積逋之罪難逭。聖度包荒。庚牌踵臨。臣於是乎感激惝怳。尤莫省其措躬之所。而顧此見職。鐵限在前。且於日前僚臺之啓。論斥向來不言三司。而諸臺引義。以至於一避再避。臣亦同時見帶之臺官。論其失則一也。以此以彼。臣之情踪之難强。宜蒙聖明之俯燭。玆敢不避瀆擾。仰控衷懇。伏乞特垂諒察。亟命鐫臣之職。治臣之罪。以爲不職者之戒焉。臣不以言官自居。而憂憤所所激。敢此附陳。噫。今三司合啓中諸賊。孰非難容於覆載。而至如元凶大憝。在國法而亦可使之假晷刻之命者哉。夫五刑而五用。如四序之有秋冬也。當春而春。當冬而冬。歲功之所以成。而天不違之。當恩而恩。當刑而刑。治道之所由行。而君以用之。今我殿下。體天御極。順時布令。而好生之德雖洽。威斷之政或閼。此何異於四序之廢一哉。如是而能成國治。非臣之所敢知也。三司諸臣之爭執。今幾年矣。諸臺謄盈軸之故紙。殿下賜不允之例批。忱誠未孚。罪固在於群下。而國法之閣而不行。國體之日以虧壞。亦不能無憾於天地之也。此賊不殛。則君綱不立。此請未準。則臣分都隳。以我殿下之明聖。何不洞燭於斯耶。今當新年一初之政。百度俱擧。八方拭目。凡係刑政。雖節目間事。方且董飭而行之。惟恐曠闕。至於懲討大論。乃反寢格不行。殿下試思之。當今之義理頭腦。孰有大於此者哉。喉院之啓。政府之箚。相繼仰陳。而天聽愈邈。只以予意有所商量爲敎。聖意之攸在。聖心之商量。臣豈敢不仰揣。而罪關宗社。人得以誅之。則殿下。雖欲以恩而曲全。其可得乎。爲人臣子。不忍與凶賊。共戴一天。而一日之憂慮。二日則有二日之痛迫。其於王章何哉。其於輿憤何哉。臣於此前後疏啓。亦不啻再三。而誅討之典。難容少緩。沐浴之義。愈久益激。殿下誠以爲。今日在廷之臣。不得請而相率退處而已耶。伏望亟回三思。廓揮乾斷。卽允諸臣之請。而諸逆之尙逭當律者。亦依合辭之論。以洩神人之憤焉。抑臣區區所懷。兼陳一得之愚。帝王典學之所貴乎淹博者。將以歷觀古今之理亂。以需實用也。我殿下睿學高明。迥出百王。而臨御以來。尤留意於博詢廣諏。大庭造士。屢試親策。甚盛擧也。臣嘗就擧子輩奉讀御製策題。則大小累數十條。雲漢昭回。擇芻之意。溢於辭旨。臣竊欽歎不已。或見科儒應製之文。則每患致力於條對。而疎略於捄弊。夫發策之意。惟在於經綸上程工。而若或專取其藻華而富贍。則此何足仰副俯詢之至意也哉。繼自今。申飭主司。策試考券之時。文華或遜而捄措有識。則擢置上第。條辨雖博而原弊反略。則黜之低等。草野讜直之言。得以上徹於宸旅之下。以資聖治之萬一。曷不美哉。伏望澄省焉。人主之治。先以斥躁競懲貪墨爲務。而徒法無益也。夫使人觀感之效。速於置郵而傳。今欲使躁競貪墨。知所自愧而懲畏。則莫如進恬靜而奬廉白而已。士之砥礪而自守。淸簡而好者。若未優異崇奬之道。則聞風者何以激勸。貪饕者何以知恥乎。昔宋仁宗諭近臣曰。恬退者旌擢。則躁求者自恥。宰臣文彦博宋庠等。遂薦韓維。以厚風俗。漢光武卽位之初。先封卓茂。以礪名節。此實人主御世之要道也。伏望另飭廟堂銓曹。先求廉淸之士。特加簡拔。以爲激礪之方焉。習俗之弊。奢侈爲大。從古人君。非不知禁侈之爲務。而鮮得要道。今欲祛奢靡之習。則必先取儉約之士。以示嘉獎之意。則廣袖之俗。可以丕變。卑服之化。可以日闡。在殿下一轉移之間。伏望留念焉。生民休戚。專係於方伯守令。一自擧主之法漸弛。登剡而只循蹊逕。歷試而多不稱職。前後飭敎。非不申嚴。而未見有實效之顯著。罷軟不職之譏。贓汚不法之類。比比有之。此豈不有傷於淸明之治哉。從今更飭選部。申明舊制。被薦而試之蔑效者。先治誤薦之罪。使選法。務歸於難愼公平。則才彦可進。闟茸可黜。豈不休哉。伏望更加留神焉。目今三南賑貸之政。聖念惻怛。庭謨連陳。守令之分夏芻牧者。孰敢不仰體朝家軫民之德意。而間或有墨宰染指。而錢穀潤槖。猾吏偸粟。而饘粥和灰。種種奸竇。難保盡杜。所以賙窮而恤饑。反歸無實而傷命。思之及此。寧不痛心。來頭荒政之臧否。自有耳目之難掩。而趁此設施之初。豫加飭勵之道。使列邑得免犯科。飢民得以蒙惠。亦係急先之務。伏望垂察而處之焉。答曰。省疏具悉。首陳事。當留意。諸條所陳。竝令飭勵所司。期有實效。荒政言弊。尤是目下切近之務。方欲另加申諭。爾其勿辭察職。
정조 3년
己亥正月二十一日辰時。上詣景慕宮。擧動入侍時。行都承旨洪國榮。左承旨鄭民始。右承旨徐有防。左副承旨李義弼。右副承旨柳義養。同副承旨沈念祖。記事官李兢淵。假注書徐鼎修。記事官李信祜鄭東浚。以次侍立訖。上具遠遊冠絳紗袍。乘輿出明政門。由日瞻門。詣景慕宮。入齋室。具冕服執圭。詣廟所。入自東門。就板位。行再拜後。陞自東階。詣廟內奉審訖。還就拜位。贊禮啓請行禮。上再拜。仍詣盥洗位。盥洗訖。詣神位前。三上香。進爵。少退跪。大祝進讀祝文後。上還就拜位。行拜禮。仍詣望燎位。大祝奉祝燎於坎。贊禮啓禮畢。上出自東門。入齋室釋冕服。還具遠遊冠絳紗袍。出齋室門外。乘輿由日瞻門。入明政門還內。諸臣以次退出。
정조 3년
己亥正月二十一日巳時。上御誠正閣。江華留守入侍時。江華留守李鎭衡。右副承旨柳義養。假注書徐鼎修。記事官李信祜鄭東浚。以次進伏訖。上曰。江華留守進前。鎭衡進前俯伏。上曰。今日當離發乎。鎭衡曰。然矣。上曰。出自近侍。殊庸帳然。而賓對起居。亦當種種來往。是可慰幸矣。鎭衡曰。區區下懷。不勝帳缺。而伏承下敎。尤切惶感矣。上曰。居留之任。不輕而重。卿須下往欽哉。命退。諸臣以次退出。
정조 3년
己亥正月二十一日未時。上御誠正閣。左承旨入侍時。行左承旨鄭民始。假注書徐鼎修。記事官李信祜鄭東浚。以次進伏訖。上命民始讀奏公事。上曰。湖西御史狀啓。承旨見之乎。民始曰。見之矣。上曰。以狀啓中臚列觀之。則柳榮鎭所犯。果爲無狀矣。民始曰。果如狀啓所論。則誠無狀矣。命退。諸臣以次退出。
정조 3년
己亥正月二十一日酉時。上御誠正閣。坐直承旨入侍時。右承旨徐有防。假注書徐鼎修。記事官李信祜鄭東浚。以次進伏訖。上命書傳敎曰。荒政。實是生民濟危爲安之一大政也。昔朱夫子。著爲書備說其事。此誠千古柯則。而見今歲荒之餘。凡在救荒之政。殊必實心賑給。誠心濟活。然後庶免顚連捐瘠之患。而守宰若或不勤。一委吏卿之手。則嗟彼浮黃。何能奠保乎。萬有一爲守宰者。又或因是而思益已之事。尤豈朝家付畀之意乎。此際臺臣之章。詳言賑事無實之弊。以饘粥加灰等種種奸竇。不一而足爲言。旣於其批。以另飭答之。先令備局。以此意措辭。關飭設賑諸道。俾勿循常汎視從後現發之弊事。分付。朝家來當考其勤怠。而懲勵之政。自方伯至于守宰。決不可容忽。竝以此意。分付。上曰。摘奸備邊郞入侍。賤臣承命出來。與備邊郞趙岱。偕入進伏。上曰。鳥嶺間路。果皆復通乎。岱曰。二處間路。今皆坦然。便成大路矣。上曰。年前朝令。旣命防塞。則守土之臣。不善禁斷。致有復通之弊。極爲駭然矣。上曰。沿路所見民事。何如。岱曰。尙州今雖設賑。其民人輩。則姑無浮黃之色矣。上曰。路無餓殍乎。岱曰。無之矣。命退。諸臣以次退出。
정조 3년
行都承旨洪國榮宿衛所直。行左承旨鄭民始坐。右承旨徐有防坐直。左副承旨李義弼坐。右副承旨柳義養坐直。同副承旨沈念祖坐。注書李兢淵藥院直一員未差。假注書徐鼎修仕直。事變假注書尹載命仕。
정조 3년
柳義養啓曰。合辭方張之時。兩司無詣臺之員。引避多日。亦不處置。事甚未安。除在外外。未肅拜呈告人員。竝卽牌招。何如。傳曰。待明朝牌招。
정조 3년
柳義養啓曰。大司憲吳載純未肅拜。執義兪彦鏶。掌令金鍾厚在外。掌令洪明浩。持平宋樂李夔引避退待。以監察茶時之意。敢啓。傳曰。知道。
정조 3년
傳于柳義養曰。右承旨入侍。
정조 3년
以副應敎鄭志儉牌不進罷職傳旨。傳于柳義養曰。只推。
정조 3년
柳義養。以兵曹言啓曰。新除授魚游澗僉使金兌咸。資級相考。則乃是納粟折衝。空名帖之勿許正職。旣在法例。不可仍置。改差。何如。傳曰。允。
정조 3년
又以刑曹言啓曰。年例貢銅。前戶判出擧條申飭後。不爲擧行。任譯及鑄錢所負債人。待捉來一體擧行事。頃已草記。蒙允矣。任譯及負債人等。今纔捉來。依前傳敎。任譯朴道洵洪忠道舒川郡。鄭思鈺林川郡。竝定配。負債罪人李景翰劉道弘洪愼擇金錫衡金行健等。各嚴刑一次。李景翰全羅道康津縣薪智島。劉道弘康津縣古今島。金錫衡興陽縣鉢島。金行健順天府防踏島。洪愼擇興陽縣呂島。竝爲奴。卽爲押送意。敢啓。傳曰。知道。
정조 3년
事變假注書李度謙書啓。臣敬奉聖諭。傳諭于果川上北面社堂里中樞府判府事鄭弘淳所注處。則以爲臣猥上附奏。恭俟嚴命。不逾日。史官傳宣恩諭。辭敎嚴重。誨責備至。臣伏地莊誦。五情煎灼。實欲卽地溘然而不可得也。以臣釁負。尙逭刑章。過蒙天地之澤。父母之恩。慰勉之抆拭之。終至於解免相職。俾臣進身。臣雖愚迷。豈敢不仰感洪私。思所以祗承之道。而顧臣遭罹。一則欺瞞也。一則貪汚也。從古以來。何嘗有負此罪名。晏然自同於橫目之列者哉。人臣事君。四維爲重。臣若怵迫嚴畏。淟涊唐突。則行路之人。必將唾罵。朝廷之上。羞與爲列。臣心愧恥。雖不足恤。其於辱朝廷何。壞四維何。況目下賤疾。十分沈頓。房闥運動。不能自力。喪餘隔日。情禮莫伸。人情到此。生亦何爲。恩命荐降。趨承末由。終南入望。感涕無從。神息昏短。語無倫脊。伏地戰越。惟俟鈇鉞之誅云矣。敢啓。答曰。知道。昨於史官書啓。旣罄予之至意。意謂卿庶幾幡然。又上辭啓。所辭若前。猶不思改圖之道。於是乎予意。不無慨惜于卿者。前後批旨。悉出於委曲宛轉之意。而至於昨日敦勉之敎。責之以義分。則使卿設有大難安之情地。固宜黽勉承當。莫負予慇懃之諭。可矣。卿乃不此之爲。一味言私。有若不曾受批者然。是不特非所期於卿者而已。予恐在大官者。不念先公之義。若此之甚。何以警具僚董庶官乎。竊不勝寒心也。卿之疏啓。雖以廉防爲重云。而卿旣解相職。則廉防。已可謂伸之無餘矣。目今卿之決去就。惟在義分是懼四字。而又不顧念。惟事張皇之辭巽。予於卿甚非之。予則曰到今若此不已。則敬禮與分義。或不無輕重之別。而亦豈可編此而忽彼云爾。自玆以後。更不欲多誥。卿其諒之。無或重虧分義也歟事。爾其更爲傳諭。期於偕入。
정조 3년
左參贊李重祜疏曰。伏以節回三陽。禮擧賀儀。八域均歡。百僚咸造。而臣獨縮伏待勘。蠢動無路。前後起居之班。動駕陪扈之列。不得進參。義分都虧。罪上添罪。臣於向日賓對。諫臣。以假監役尹東美事。至有檢擬銓官譴罷之請。臣蒼黃逬退。悚惕以俟。聖度包容。不惟不賜郵罰。乃降申飭行公之命。臣於是益不勝惶隕感激之至。噫。臣之無似。累叨銓任。追撿政紙。醜拙旣多。人言之來。亦云晩矣。東美之累擧不中。人多稱屈。而從前檢擬於初仕者。亦不翅累次。故臣果擧以首擬。至於久遠之事。聞見孤陋。未能詳知。今者臺參峻發。指意深緊。臣誠惶駭震懍。罔知所以措躬也。今若徒恃寵靈。不思自處之道。抗顔於朝列。則非但臣心之愧恧。其於廉隅之大防哉。飭敎之下。一味引伏。亦所不敢。玆敢略構短章。仰暴危懇。伏乞聖慈。俯賜矜諒。亟遞臣職。重勘臣罪。以謝臺議。以安賤分。不勝幸甚。答曰。省疏具悉。卿其勿辭行公。
정조 3년
知敦寧趙重晦疏曰。伏以臣於日昨。伏奉除旨。以臣爲敦寧府知敦寧者。臣雙擎九頓。感惶靡措。伏念臣積違天陛之餘。且當新元。犬馬之誠。根於秉彝。一覲耿光。豈非至願。而素患脚痿之病。首尾三載。已成癃痼。脛膝拘攣。行步蹣跚。拜跪有妨。起居須人。歲初賀禮朝參。百僚咸簉。而蠢動無路。一未趨參。有臣如此。生不如死。且此所叨之職。非敦寧則不得居其任焉。顧臣本無敦寧。則揆以公格。自在應遞。伏乞聖明。亟命該曹。照例遞改。仍治臣前後闕禮之罪。以肅朝綱。以安私分。不勝幸甚。答曰。省疏具悉。疏辭。下該曹稟處。
정조 3년
己亥正月二十二日。兼春秋朴行淳。義禁府啓目。監察元䋜鎭。頒祿時不能糾察罪。議處。何如。啓。傳曰。依允。
정조 3년
守門將金樂禧毆打掖隷罪。刑推得情。何如。啓。傳曰。除刑推議處爲良如敎。
정조 3년
己亥正月二十二日初更。上御誠正閣。右承旨入侍時。右承旨徐有防。假注書徐鼎修。記事官李信祜鄭東浚。以次進伏訖。上命書傳敎曰。觀此全羅兵使金海柱褒貶啓本。五營將所屬束伍將官等第中。有兒童哨官名色。名以兒童。則豈可團束作哨。而設如京營待年之法。又安用哨官爲哉。且謬例如此。則五營三山城軍制。似無異同。而奈何獨於左中二營將所屬。有此名色乎。事甚怪訝。問于兵曹以啓。如未識例。仍令該曹。分付該閫。使之狀聞其委折。此雖細事。立法稱號。已謂之兒童。則是反有甚於朝家不知之中。簽籍黃口之弊。故有此俯詢者也。竝以此意知悉。且他道貶目。又無此等名色。本道則自何時創始此制乎。設施顚末。亦令明白陳聞事。分付。又命書傳敎曰。泰安郡守。口傳差出。不多日辭朝。有防曰。挾侍中官。昏睡不省。全失應對。屢勤飭敎。誠極駭然。從重推考。何如。上曰。依爲之。出擧條命書傳敎曰。中官梁大宜。以鼾睡之罪。旣已請推。則猶不知懼。又復昏睡。誤踏啓字。至於濃墨。爲先自政院。招致立庭。嚴加申飭。命退。諸臣以次退出
정조 3년
吏曹口傳政事。以朴瑬爲泰安郡守。
정조 3년
鄭民始啓曰。卽伏見全羅兵使金海柱去秋冬等褒貶啓本。則所管邊將。無一人居中居下。殊無嚴命殿最之意。惟考警責。何如。傳曰。允。
정조 3년
沈念祖。以弘文館言啓曰。副應敎鄭志儉。旣有只推之命。卽爲牌招察任。何如。傳曰。允。
정조 3년
事變假注書李度謙書啓。中樞府判中樞府事鄭弘淳。伏承批敎。辭旨截嚴。有非人臣所敢承當。震剝悚懍。求死不得。今方進伏金吾。以俟嚴命云矣。臣亦隨入之意。敢啓。傳曰。知道。
정조 3년
柳義養啓曰。卽者義禁府都事來言。判府事鄭弘淳。今方待命於金吾門外云。係是大臣去就。敢啓。傳曰。知道。
정조 3년
又啓曰。卽者中樞府錄事來言。判府事鄭弘淳。以爲嚴敎荐降。震剝罔措。進伏金吾。恭竢處分云。係是大臣去就。敢啓。傳曰。勿待命。仍卽肅命事。遣承旨傳喩。與之偕來。
정조 3년
又啓曰。判中樞府事鄭弘淳。勿待命。仍卽肅命事。遣承旨傳喩。與之偕來事。命下矣。何承旨進去乎。敢稟。傳曰。同副承旨進去。
정조 3년
又啓曰。臣與同副承旨沈念祖伴直矣。以判府事鄭弘淳偕來事。纔已出去。伴直無人。左副承旨李義弼。所當牌招入直。而拘於廳規。不得請牌。何以爲之。敢稟。傳曰。牌招。
정조 3년
同副承旨沈念祖書啓。臣敬奉聖旨。馳往傳諭于判中樞府事鄭弘淳待命處。則以爲臣泥首金吾。恭竢嚴命。聖度天大。誅殛不加。銀臺之臣。臨宜傳敎。至有勿待命。仍卽肅命之敎。臣到此地頭。不敢言他。卽當祗承之不暇。而目下病狀。十分危苦。神息昏瞀。形貌醜陋之狀。卽承宣之所目見。萬無自力蠢動之勢。實有汚穢淸禁之慮。如蒙聖慈。曲垂矜憐。特許寬暇。俾臣得以安意調息。則差待氣力之可强。進謝恩命。少伸微忱云。而大臣。今方退歸私次矣。臣旣承偕來之命。姑爲隨往仍留之意。敢啓。答曰。知道。聞卿入城。意以謂感悟予屢屢之敎。改圖前執。肅命登對矣。以卿之待命於金吾。府郞來告。伻予近侍。傳宣至意。勉卿入肅。卿不惟不副予延佇之望。又上辭啓。懇辭若前。企招之餘。虛徐曷喩。卿之進身城內。旣出於分義不可不顧之義。則一味退讓。相持爲事者。亦豈非有傷分義之大端乎。卿其念此大義。須勿更辭。卽起造朝。聽我面諭。見今夜色已闌。待漏而入。亦何妨乎。以此意更爲傳諭。期於偕來。
정조 3년
備忘記。傳于柳義養曰。當初漏落於坐竄者。非該府之不察。似是法例然也。此外事。臺臣姑無更加明言之事。則竝有分揀之道。前判尹權噵。給牒敍用。其時郞官府官。處分不可異同。亦爲分揀。原傳旨蕩滌。
정조 3년
李義弼。以吏曹言啓曰。新除授金浦郡守趙鎭憲呈狀內。矣身與江華留守李鎭衡。有娚妹應避之嫌。不當冒赴。卽速入啓遞改云。本郡旣是江華府管下。則不可仍令往赴。趙鎭憲依例改差。何如。傳曰。允。
정조 3년
柳義養。以義禁府言啓曰。洪忠道暗行御史朴祐源狀啓內。泰安郡守柳榮鎭罪狀。令該府各別勘處事。啓下矣。柳榮鎭。時在任所云。依例發遣府羅將拿來。何如。傳曰。允。
정조 3년
副校理南鶴聞。副修撰沈煥之等箚曰。伏以臣等於俄者筵席。得伏聞儒賢敷奏之言。十數條指陳。無非切中時務。而我聖上。虛心開納。一一見施。下有無隱之美。上有轉圜之德。一堂都兪。怳覩唐虞盛世。臣等實不勝欽忭喜之忱。第其首陳事。卽臣等所以經年爭執。不得請則不可已者也。儒賢所陳。亦甚剴切。惓惓忠憤。溢於辭表。臣等竊伏冀天心之有所感悟。輿情之得以少淺矣。及奉聖諭。獨於此靳允。無異於三司之例批。臣等相顧抑塞。誠不能無憾於天地之大也。噫。殿下俄以一私字之不能消去。有所下敎。臣等於此。始知聖明之至今牽礙。輕屈國典者。專由此一箇私字也。夫以我殿下睿哲明智。乃反泥於私恩。忽於大義。人彝斁晦。天綱解紐。而不以爲憂。此臣等所以反復思惟。終莫能曉者也。嗚呼。人君奉三無而代天理物。天之兩露霜雪。若或參之以私。則不可以覆燾萬物也。人君之爵賞刑殺。若或于之以私。則不可以裁制庶品也。今此合啓中諸賊。罪關宗社。惡干天誅。千凶萬妖。擢髮難數。爲殿下北面之臣者。孰不欲操戈厲刃。齊聲共戮。以效同仇之義。而特不能辦此者。誠以關石之典。藏于王府。太阿之柄。亶在一人。誅殛亂逆。如天之霜雪無私故耳。前後三司之臣。合辭齊籲。竭誠致討。日日所跂望者。惟在於王章之亟擧。天討之底行。而歲律屢周。兪音轉閟。今乃以一私字。爲靳許之一副當義理。若然則臣等所欲施者國法。而國法無所施矣。臣等所欲樹者人彝。而人彝無所樹矣。天下寧有是哉。嗚呼。日昨下敎中不忍貽慼四字。與今日筵敎。實有一般旨意。臣等雖甚愚暗。豈不知聖心之有在也。然而帝王之孝。與匹庶有異。宗社重而戚聯輕。王法大而私恩小。今者元惡巨魁。不幸近出於戚聯之中。而爲宗社之罪人。則殿下按而誅之。卽爲宗社也。爲王法也。夫豈有一分貽戚於我先王。我慈殿之理乎。伏願殿下。更加三思。廓揮乾斷。掃絶亂源。鞏固丕基。以光帝王之大孝焉。目今大論方張。沐浴政急。而兩司諸臣。皆引情勢。無一行公。以致闕啓之多日。臣等不勝憂憤悶鬱之忱。玆敢略攄愚衷。疾聲齊籲。惟聖明諒察焉。答曰。省箚具悉。已喩於前後合辭之批矣。
정조 3년
戶曹參判宋德相袖箚答曰。卿所進萬言袖箚。柝理著明。提誨深切。盡精微之蘊。闡䆳粵之旨。擧此可以措諸治平之功。披讀屢日。益覺激昂于中。予自儲副。每閱卿先祖先正文正之稿。至奏箚封事。義理明快。議論正大處。三復咨嗟。擊節而歎曰。是賢也。有如此之學。有如此之德。知無不言。言無不盡。以是契會昭融。功業卓然。明天理於旣往。立人紀於方來。使帀域衣冠之倫。得免胥溺之歸。伊誰之力也。然予曠世之感。徒寓尙友之義。而恨未能躬覩几几之儀。侃侃之容也。何幸卿。以卿祖有孫。私淑卿家庭之訓。到老窮經。出爲世用。乃克追踵先武。玆豈但予之人之幸也。予聞孔夫子之言曰。法語之言。能無從乎。改之爲貴。從古爲學爲治之道。從善匪難。改之爲難。此固帝王匹庶之通患也。目今世道人心。無一可言。況予否德。反身省檢。實多尤悔。則上下共勉之道。惟在於改之一字。而卿箚所云。無非格君心之過差。矯俗習之扤捏。所欲從乎卿言。又無過於改之不吝也。予當將此。推諸事爲之際。行之注措之間。斯致章章之效。而若微卿左右承弼。補予未造。則石火電光。恐無益於向上地頭。謹就予省勵之意。復之于卿者。誠以答卿此箚。不欲以他語易之也。
정조 3년
柳義養啓曰。掌令洪明浩。持平宋樂李夔引避退待。已至多日。尙未處置。事甚未安。除在外外。大司憲吳載純。卽爲牌招。以爲處置之地。何如。傳曰。允。
정조 3년
又啓曰。大司憲吳載純牌不進。執義兪彦鏶。掌令金鍾厚在外。掌令洪明浩。持平宋樂李夔引避退待。以今日監察茶時之意。敢啓。傳曰。知道。
정조 3년
以黃海水使李邦五。松田失火更査。惶恐待罪事狀啓。傳于鄭民始曰。勿待罪事。回諭。
정조 3년
李義弼。以吏曹言啓曰。今此先農壇祭。亞獻官戶曹判書金華鎭。議政府右參贊洪樂純。實預差啓下矣。金華鎭遭重制。洪樂純身病猝重。陳疏入啓。而外朝正二品。萬無推移塡差之道。不得已以西春君爗。改付標以入之意。敢啓。傳曰。祈豐于先農。是何等祀享之大志。則以宗班。臨期苟差。此殊非重其事之意。正二品中。果無可差之人乎。此草記勿施。更爲擬入。
정조 3년
柳義養。以兵曹言啓曰。臣於今日中日廳。點考監的所擧旗軍。則東所軍士陽城騎兵一名。身長不滿數尺。容貌未免童稚。故脫其所着氈笠與揮項而見之。則果是編髮兒弱也。騎兵乃是闕內立番。宮門把守。事體甚重。故以壯實擇送事。前後申飭。非止一再。而近來外邑。慢不擧行。致有此兒弱定送之弊。事之駭然。莫此爲甚。其在懲後之道。不可無飭。該邑守令。從重推考。當初點考時。不爲覺察之都摠府郞廳。分軍部將。拿問處之。何如。傳曰。允。雖是總丱。年過十六。未可謂之兒弱。而朝令之下。慢不動念。殊極駭然。果是年限前。則竝與當等上番時點閱本曹堂郞。一體論罪。似不可已。査實草記。可也。否則竝忽論。
정조 3년
同副承旨沈念祖書啓。臣敬奉聖批。傳諭于判中樞府事鄭弘淳處。則以爲。臣於俄者恩命之下。豈敢不竭蹶趨承。而誠以病情方苦。氣息懍綴。不但無趨走拜跪之望。亦實有跬步顚仆之慮。不得不以竢間入肅之意。草草附啓。退伏私次。方切兢悚。恩諭繼降。誨責備至。有若臣不體至意。更思退讓者然。臣誠惶隕震懍。罔知攸措。臣旣怵分畏義。顚倒入城。萬般情勢。都歸拚棄。豈敢有一毫計較之念。參錯其間。外若承命。內實逡巡。假托疾病。重陷欺瞞之罪哉。苟其然也。天必殛之。辭不達意。誠未格天。敢煩深夜之聖念。臣尤死罪。伏望仁天俯燭。曲賜恩暇。收還偕來。少緩敦召。則遠而旬望。近而三數日。隨其氣力之可强。卽當入肅恩命。苟非斷斷衷懇。則豈敢質言於君父。至於此哉。伏枕煎泣。不知所達云矣。臣旣承偕來之命。姑爲仍留之意。敢啓。傳曰。知道。大臣之意旣如此。以安意調理從速謝命之意傳諭。爾則先爲入來。以安大臣之心。
정조 3년
領議政金尙喆箚曰。伏以。臣於備局皁頴事。有不勝萬萬驚駴。噫嘻痛矣。從古亂逆之窮凶陰慘。豈有如妖婢甘丁者。至今追思。尙不覺骨寒而夢愕。今其至親。藏蹤混齒於本司使令之中。已過三年。始得因事現露。爲該部之所捉去。憤惋駭痛。庸有極哉。考籍不審之京兆堂郞。猶且受譴。況忝董率之地。此等凶隷之矇未發覺者。尤何逃罪。律以邦憲。合被重誅。且臣素患痰眩之病。每當換節之交。如期必發。近日以來。非不形現。凡有公故。未敢爲便身之計。猶且强策不已。偶觸外感。諸症添加。膈痞而不消不化。聽昏而如癡如聾。方其痰閼氣暈之時。精神如在煙霧。忽若頃刻顚仆。氣與年衰。病形如此。雖欲藥治。有非時日可瘳。此時中書。豈是臣養病之地。臣固伴食。爲未有一言一事。可以贊願治之新化。而區區所自勉者。不過筋力自效。此猶力不從心。只自撫躬悼嘆。玆不得不竝暴情懇於引罪之箚。尤增兢惶。伏乞聖明。亟降威罰。以爲不職者之戒。俾臣便意調病。以卒終始生成之澤。公私不勝兩幸。取進止。答曰。省箚具悉卿懇。逆婢甘丁親屬事。渾齒司隷。雖曰駭然。卿豈盡知其此等微細事乎。至於箚末引疾卿奈之何言。此不當言之言歟。中書旣非筋力爲事之地。則養閑論道。固何妨乎。卿其體予小子前後慇懃之諭。安心調理。俟間視事。仍傳曰。此批答。遣史官傳諭于領議政。
정조 3년
左議政徐命善箚曰。伏以臣。昨因備邊司郞廳之來告。始聞逆賊甘丁之至親。名係本司使令之籍。自該部纔已捉去云。臣誠不勝駭憤痛惋之至。噫嘻。亂逆。從古何限。而豈有如甘賊之至妖極凶者乎。至今思惟。猶覺髮豎而膽掉。此賊至親之尙在京輦。已是法綱之疎漏。而何況身隷上司。出入闕中。略無顧忌。至於三年之久。則國綱之解弛。殆無餘地矣。臣亦摠察籌司。而使此凶逆親屬。晏然從役。矇不發覺。伊時考籍不審之京兆堂郞。猶被譴削之典。則如臣昏謬之罪。尤焉敢倖逭乎。玆將短箚。竊附自劾之義。伏乞聖明。亟賜重勘。以昭法紀。以勵群工。千萬幸甚。取進止。答曰。省箚具悉卿懇。近來事皆如此矣。箚中云云。誠非過語。此則微細之事。固不足恤。而至於堤防法綱之頹如掃如。眞所謂擧一三隅反者也。然卿何庸過辭乎。安心勿復深引。卽起視事焉。仍傳曰。此批答。遣史官傳諭于左議政。
정조 3년
右參贊洪樂純疏曰。伏以臣。日昨陪班罷後。失汗果多。觸風致傷。氣逆而頭暈。痰擁而神昏。倏寒倏熱。如碎。頹臥喘喘。若將垂盡。此除見差先農壇祭亞獻官預差。臣之不肖無似。偏蒙至恩厚渥。凡有差遣。惟當竭誠奔走。以盡微誠。今者不幸有疾。雖欲强起。其勢末由。今當致齋之日。偃臥私室。宛轉呻痛。惶隕倍極。無地自容。玆敢略以文字。仰暴危懇。伏乞聖明。亟賜威罰。以安賤分。千萬幸甚。答曰。省疏具悉。卿其勿辭。調理行公。
정조 3년
戶曹參判宋德相箚曰。伏以。臣於皇壇祀享禮節。竊有區區所懷。敢此條陳。以備聖明之察納焉。一曰正樂章。自古宗廟樂章。有迎神曲送神曲。而今者皇壇樂章。只有奠幣初獻撤籩䇺曲。無迎神送神曲。蓋樂章未備而然也。皇朝九廟春饗樂章中。太祖皇帝廟迎神送神曲。尙傳於世。若以九廟迎神送神曲。補皇壇未備之樂章。則先帝陟降之靈。庶復聞九廟昔日所奏之樂章。而亦商頌十二篇歸祀先王之意。豈不盛哉。二曰正佾舞。禮曰天子八佾。諸侯六佾。而皇壇用六佾舞。非所以用天子禮樂之義也。或云以侯邦而祭天子。故依祭以士之義。用六佾。此亦不然。夫葬以大夫。祭以士者。是祖廟循常所行之典禮。則今於天朝屋社之後。以侯邦而追念德義。特用義起之制。築壇報祀之際。用此祭以士之禮。恐未恰當。不如純用天子制之爲正也。況大明集禮。親王之國祭仁祖皇帝。皆用八佾。故佾舞圖。見於集禮。旣有皇朝定禮。則今於皇壇。用八佾。復何疑乎。乞令有司加造樂器。增置樂生。以備八佾於皇壇焉。三曰正祭服。皇朝祭服。用靑羅。而本朝祭服用羅。甚可異也。自列聖以來。禮用大明集禮。衣服制度。一遵明制。而獨祭服。不用靑羅。非從周之意也。依大明集禮。祭服用靑羅。恐爲宜也。臣又有獻焉。樂懸之位。王宮懸諸侯軒懸。大夫判懸。而今用判懸於天子之祭。亦恐失正。竝賜釐改焉。取進止。治箚之際。地部之官。以上命。輸致粟肉。臣於昨日。已有陳懇者。而第念前日廩典。旣甚優厚。今此惠賚。比諸常祿。數爻過多。當此經費匱竭之時。尤不敢安意領受。玆庸附陳箚末。伏願俯垂諒察。亟賜財處焉。答曰。省箚具悉卿懇。正樂章。正佾舞。正祭服事及懸架之制。祀享之大欠典。卿言及之。予庸嘆賞。固欲聽施。而其在重其事之道。不可不廣詢而博訪。方思諮決之道矣。箚末附陳事。卿胡過辭。若玆之甚乎。繼粟繼肉。元是養賢之彝典。況卿不受月俸。則粟肉之月一致之者。又豈可巽讓乎。故於昨日。有量宜輸送之命。此亦體諒卿謙揖之衷也。卿其安心意領受。仍傳曰。此批答。遣史官傳諭于儒賢處。
정조 3년
己亥正月二十四日。兼春秋朴行淳。義禁府啓目。金樂禧照律何如啓。傳曰。依允。
정조 3년
己亥正月二十四日酉時。上御誠正閣。同副承旨入侍時。同副承旨沈念祖。假注書徐鼎修。記事官李信祜鄭東浚。以次進伏訖。上命書戶曹參判宋德相箚子批答。見日日記命書傳敎曰。儒賢此箚。下禮曹大臣九卿六曹堂上三司諸臣處。收議以聞。在外儒臣處。亦令遣禮官。問議後稟處。又命書傳敎曰。先農祭獻官諸執事淸齋與否。發遣吏郞。摘奸以來。命退。諸臣以次退出。
정조 3년
行都承旨洪國榮宿衛所直。行左承旨鄭民始坐。右承旨徐有防坐。左副承旨李義弼坐直。右副承旨柳義養坐直。同副承旨宋煥億坐。注書李兢淵奉命在外一員未差。假注書李信祜藥院直徐鼎修仕直。事變假注書尹載命仕。
정조 3년
柳義養啓曰。大司憲吳載純呈辭入啓。執義兪彦鏶。掌令金鍾厚在外。掌令洪命浩。持平宋樂李夔引避退待。今日以監察茶時之意。敢啓。傳曰。知道。
정조 3년
鄭民始啓曰。摠戎使金孝大。以先農壇亞獻官。今方受香出去矣。所佩密符。來待還納。何以爲之。敢稟。傳曰。仍佩往來。
정조 3년
注書李兢淵奉命在外代。以李信祜爲假注書。
정조 3년
以備忘記。傳于柳義養曰。逆賊興文捕得人。別武士金春得加資事。儒賢擧條。旣已啓下。其令口傳下批。
정조 3년
以備忘記。傳于李義弼曰。吏曹佐郞宋煥億。承旨除授。
정조 3년
以承旨房望筒。傳于李義弼曰。仍。
정조 3년
李義弼啓曰。新除授同副承旨宋煥億。卽爲牌招。何如。傳曰。允。
정조 3년
以備忘記。傳于柳義養曰。儒賢筵奏擧行條件。旣皆啓下。其令劃卽擧行。或稟處。俾無遲滯之弊。
정조 3년
鄭民始。以備邊司言啓曰。卽見鳥嶺間路摘奸郞廳手本。則西原地所管蘇率峙。尙州地所管葛可峙兩隘口。年前因朝令防塞處。昨秋以後。又復如前通路云。前後禁飭。何等申嚴。則不復管禁。一任其肆然復通。事極萬萬驚駭。湖西帥臣。以其地近之故。初旣合力防道。嶺南帥臣。雖曰所處絶遠。旣是道內管領之地。則今此兩嶺隘。旣防還通之時。慢不察飭。俱極駭然。兩道當該帥臣及當該地方官。與尙州前後營將。一竝拿問嚴處。兩道道臣。亦難免不能檢飭之責。竝緘辭從重推考。何如。傳曰。允。目今嶺邑迎送之弊。不可不顧。且與洪忠兵營之處在該地方有異。慶尙兵使則姑先緘辭。從重推考。可也。
정조 3년
左副承旨臣李義弼。右副承旨臣柳義養等啓曰。伏以臣等俄者。伏見備忘下者。有放逐鄕里物故罪人趙明鼎蕩滌復官之命。臣等相顧愕貽。實切憂慨之忱。未暇以文字覆難。而口啓繳納矣。傳敎復下。使卽頒布。臣等於此。尤不勝憂歎之至。噫嘻痛矣。明鼎之罪。可勝誅哉。縱其猾甥。結婚雲賊。夤緣托交。酬唱詩句。作爲階梯。密通逆謙。綢繆締結之跡。昭著難掩。而薄竄旋放。偃息郊坰。終至得死牖下。已是失刑。則今豈可以其身之物故。而遽貸生前之負犯。至有復官之擧哉。竊恐隄防自此益懷。凶孽無以懲畏矣。臣等職忝惟允。不敢奉承。更此繳還。伏願聖明。亟寢成命。以嚴國法焉。惶恐敢啓。答曰。原備忘還收。
정조 3년
李義弼。以吏曹言啓曰。今此社稷春享祭亞獻官。當以正二品塡差。而老病公故外。實無推移之路。在前如此之時。有刑官通融塡差之規。今亦依此例。以刑官塡差以入之意。敢啓。傳曰。知道。
정조 3년
柳義養。以兵曹言啓曰。來二月三月當上番騎兵。本曹點考時。二百四十九名。無頉逢點。而其中慶尙道龍宮騎兵一名。初不上來。至於闕點。事極駭然。其在懲礪之道。不可無飭。該邑守令。從重推考。更以元軍起送。而當該帥臣。亦難免不能檢飭之失。推考警責。何如。傳曰。允。
정조 3년
又以義禁府言啓曰。都摠府都事宋應休。分軍部將徐宅修等拿問處之事。傳旨啓下矣。徐宅修。卽爲拿囚。而宋應休。下去全羅道全州地云。依例發遣府羅將拿來。何如。傳曰。待待命拿囚。
정조 3년
副修撰臣沈煥之箚曰。伏以持平宋樂臣。言議巽軟。本不合於淸朝耳目之任。而日前次對。入侍臺臣。以言獲罪。而不能卽地匡救。以致院啓請推之擧。臣何敢一刻冒據於臺次乎。引嫌而退。掌令洪明浩。持平李夔。臣等於僚臺處置。以義無異同。不敢冒當。徑先退次。致有承宣請推之擧。以此以彼。勢難仍冒。引嫌而退。大論是急。薄警何嫌。請持平宋樂出仕。初不登筵。實無可嫌。請掌令洪明浩。持平李夔。竝出仕。取進止。答曰。省箚具悉。處置事依施。
정조 3년
己亥正月二十五日。兼春秋朴行淳。刑曹啓目。罪人朴𤩕。嚴刑得情。何如啓。傳曰。更加嚴刑。期於得情爲良如敎。
정조 3년
刑曹啓目。罪人李千奉。嚴刑取服。何如啓。傳曰。更加嚴刑。期於得情。
정조 3년
義禁府啓目。部將徐宅修。兒弱騎兵。不爲覺察。刑推得情。何如啓。傳曰。除刑推議處。
정조 3년
刑曹啓目。罪人金奉鎭。嚴刑取服。何如啓。傳曰。更加嚴刑。期於得情爲良如敎。
정조 3년
己亥正月二十五日巳時。上御熙政堂。晝講入侍時。特進官沈頥之。同知事李普行。經筵官宋德相。參贊官徐有防。侍讀官南鶴聞。檢討官沈煥之。假注書徐鼎修。記事官金勉柱鄭東浚西淸君煜。行副護軍南益祥。以次進伏訖。上講論語第五卷。讀前受音。自執圭鞠躬如也。止必朝服而朝。鶴聞進講。自齊必有明衣布。止必祭必齊如也。上讀新受音訖。鶴聞曰。明衣。卽齋戒之服。不取華美。而以布爲之。陳氏註曰。用布。以其有齋素之心。蓋事神之道。只在於心之誠敬。不在於物之豐薄。左氏傳曰。苟有誠信。潢汙行潦之水。蘋蘩蘊藻之菜。可薦於鬼神。夫子之以布爲明衣者。不但有齋素之心而然也。只主誠敬。不侈儀物之意。亦在其中。此等處深加玩繹。好矣。煥之曰。此兩節。記聖人齋戒飮食之事。而逐句玩味。都是主一敬字也。孔子以生知之聖。晩年德業。至於從心所欲。不踰規矩。而猶於日用萬事上。皆以敬字存諸心。未嘗於造次忽焉。此其所以爲夫子之盛也。今殿下。姿挺天縱。學問高明。然苟欲至於聖人之域。則自燕居語默動靜。以至朝廷政事施措。一以敬字。爲本末工夫。眞積力久。表裏洞然。日用云爲。巨細微顯。無不光明灑落。足以致人之觀感。則內而百官。外而萬民。不期正而自正。不期化而自化。伏願聖明。體念于是焉。上曰。所陳好矣。經筵特進官及參贊官。亦陳文義。可也。德相曰。聖人之一動一靜。皆出於一敬字。無往而非敬。無處而不敬。至於事神之節。尤致其敬謹之心。故以齋有明衣齋必變食觀之。可知其齋戒潔素。無所不用其極也。後之人君。凡於事宗廟事鬼神之節。致敬致齋。必如聖人之終始無間。然後可以盡事神之禮。而有誠敬之實矣。食不厭精。膾不厭細者。只言其善。不求其必也。魚餧肉敗。失飪不時者。惡其變味。恐致傷生也。割不正不食者。造次必於正之意。肉雖多不勝者。飮食必以節之意。沽酒市脯。恐未精潔。不撤薑食。欲去穢惡也。或以下文不多食三字。屬之於不撤薑之下。而此則不然。蓋統論飮食之不必多進。非謂薑食之不爲過服也。大抵凡人之性。易夫於口腹之欲。而惟聖人則當食者不去。可食者不多。非但嚴於衛生。亦皆自然合理。後之學聖人之道者。雖於飮食些少之節。不可不以聖人爲法矣。食與色。其害相類。故周易。以愼言語節飮食爲戒。程子亦以忘生循欲四字。垂訓於後世者。其意蓋可見矣。食不言寢不言者。范氏以爲正心之工。楊氏以爲養生之道。而二註俱甚切要。以此參看。似好矣。蓋飮食之味。專出於嗜好之私。雖在匹胥。猶不當縱其口腹。況爲帝王。豈可窮其心志也哉。伏望深留聖念焉。上曰。所陳誠好矣。普行曰。儒賢之逐條陳達。誠甚切實。臣不必更爲贅陳。而第知之非艱。行之惟艱。若無篤行之實。則眞所謂徒言無益者。臣適有所懷。故今因文義。敢此仰陳矣。臣於年前。曾以生冷進御有害無益之意。仰達矣。大抵此等嗜味。不過爲一時口腹之私。而苟不能斷而去之。則其爲受傷。誠不少矣。聖人之色惡不食。不時不食者。乃所以取其無害。而惡其傷生之意也。且以割不正不食之義觀之。暫時割肉之不正。有甚大害。而猶且不食者。蓋其造次須臾不離於正也。伏願深留聖念焉。上曰。卿言儘好矣。頤之曰。臣則別無可達文義。而敬者。乃貫始終徹上下之工。而爲治心治身之第一要訣也。故聖人。措之於日用之細。而莫不出於正。施之於天下之大。而莫不循其理。則可見其無往非敬。無處非敬也。書曰王敬作所。伏願殿下。深留意焉。上曰。好矣。有防曰。臣則別無可達之辭矣。德相曰。先儒有言曰。後學之讀論語者。當以群弟子之質問於夫子者。有若身親仰問者然。以夫子之答於群弟子者。有若身親承聞者然而後。可以有體驗之效。而不徒爲句讀之學而已也。伏願殿下。每以聖人之一動一靜。反而體驗於身心。而其於齋戒之時。則必曰敬謹之心。比聖人何如也。於飮食之際。則必曰節省之意。比聖人何如也。於居起之間。則必曰謹獨之工。比聖人何如也。苟有一毫不及於聖人之事。於是焉惕然警懼。益加勉勵。常使此心。無或間斷。則聖學有日新之工。天德著上達之效矣。上曰。卿言甚好矣。必齋如之齊字。何義也。德相曰。嚴敬整齊之意也。蓋敬字之義。經文以主一無適整齊嚴肅八字。形容其全體大用。而朱子。以畏字爲持敬之始初工夫矣。上曰。卿言甚好矣。德相曰。以中庸言之。謹獨謂未發之前。戒愼謂已發之後。而先言天命之性。末言萬事之分。以至於國治而天下平。蓋聖人之體用本末。莫不主於敬。而敬之無一息間斷者。卽是誠也。上曰。頃者筵席。略陳敬字之義。而上天之於穆不已。亦是誠也。聖人之於敬也。至誠不息。無或間斷。少須臾不離於敬。故亦如天道之流行不息。於穆不已。而誠敬一體。表裏無間矣。德相曰。蓋非誠則不可以篤敬矣。上曰。卿言是矣。德相曰。此章則別無文義矣。上曰。然矣。鶴聞煥之曰。進講冊子。卷數過半則。繼講冊子。問議于領事及諸儒賢處。懸吐整備。自是故規。今此進講論語。過半已久。而尙未稟定矣。問議等節。依例擧行。俾無臨時窘急之患。何如。上曰。依爲之。出擧條德相曰。兩賢傳心錄。區區下情。願一奉覧。而筵席仰請。亦涉猥越。故耿耿至此。未敢發口矣。上曰。此不過略略抄錄。而旣未成書。又甚冗雜。別無可觀矣。然卿欲見之。則從當出而示之矣。德相曰。凡於事關先臣。聖眷卓異。靡不用極。臣於此實不勝惶感矣。以立石事言之。曾有先臣遺戒。故賁墓之具。尙今闕焉矣。今因特敎。至令道臣擧行。恩榮所被。閤門感祝矣。上曰。碑役幾何爲之乎。德相曰。石材。今方運致墓下云矣。上曰。以古史觀之。在昔宋朝。名賢碩輔墓道文字。多以御筆書之。至今耀人耳目。誠爲曠古美事。今於先正墓碑前面大字。予欲親書。少酬予平日尊仰之心。而素不閑於書字工夫。是可爲欠矣。德相曰。聖恩至於此極。愚衷自激。不勝感泣矣。上曰。碑文誰爲製之乎。德相曰。臣略記其樹碑顚末而置之。以待立言作者。而姑未停當矣。上曰。昨日粟肉。使之量宜輸送矣。卿其受之乎。德相曰。一向辭巽。亦涉屑越。故不得已伏受。而惶愧則深矣。上曰。卿辭過矣。命書傳敎曰。小大祀典。每當攝儀之時。實有如不祭之嘆。況於昨日。又有諄諄飭敎。則其在擧行之道。尤不容慢忽矣。且知其新差獻官中。有欠潔者。而輕自却疏。促令進詣。大是做錯。該房擧行若此。尙何暇責於該曹乎。當該承旨沈念祖遞差。上曰。先農壇亞獻官金孝大。原單子付標。出榻敎命書傳敎曰。承旨前望單子入之。又命書傳敎曰。陽德縣監。泰安郡守。當日辭朝。命退。諸臣以次退出。
정조 3년
行都承旨洪國榮宿衛所直。行左承旨鄭民始坐。右承旨徐有防坐。左副承旨李義弼坐。右副承旨柳義養坐直。同副承旨宋煥億坐直。注書李兢淵奉命在外一員未差。假注書李信祜藥院直徐鼎修仕直。事變假注書尹載命仕。
정조 3년
柳義養啓曰。同副承旨宋煥億。今日不爲仕進。牌招。何如。傳曰。允。
정조 3년
以洪忠兵使李鼎炳等拿處傳旨。傳于徐有防曰。前後申飭之下。籌司之草記請罪。可謂得體。而雖命允下。此付災邑。亦難付諸生手。尙州牧使兪彦鉉。西原縣監韓用和。姑先重推。如是下敎之後。又復如前。斷不饒貸。以此令道臣嚴飭。其中前尙州營將柳爾胄。聞備郞所奏。不但不奉朝令。從以決棍鳥嶺之民。使不得更塞。可謂無據。拿問定罪。洪忠兵使李鼎炳。爲先緘辭從重推考。尙州營將邊聖和。勿問。
정조 3년
鄭民始。以禁衛營言啓曰。來二月當四番左部中司屬洪忠道五哨軍兵。逢點實數。六百五十二名。已爲點閱整齊。來二月初一日。與內外各處入直將官軍兵等。依例替代後。舊軍放送之意。敢啓。傳曰。知道。
정조 3년
又以禁衛營言啓曰。來四月當五番左部右司屬洪忠道五哨軍兵。來三月二十五日。京中逢點。依例準二朔立番之意。本道監兵使處。預爲知委。何如。傳曰。允。
정조 3년
又以御營廳言啓曰。本廳來四月五月兩朔應立中部左司屬全羅右道五哨軍兵。來三月二十五日。京中逢點。四月初一日。與前司軍兵。當爲替代立番。趁期調送事。本道監兵使處。依前知會之意。敢啓。傳曰。知道。
정조 3년
又以御營廳言啓曰。本廳來二月三月兩朔應立中部前司屬全羅右道五哨軍兵六百七十名。已爲逢點整齊矣。二月初一日。與左部後司軍兵。替代立番後。舊軍放送之意。敢啓。傳曰。知道。
정조 3년
同副承旨宋煥億疏曰。伏以臣之無才無能。卽我殿下所知也。而乃者銀臺陞擢之命。是何故也。其人則至劣。其職則未準。而蒙此特超之恩。濫竽之譏。過分之災。臣實懼之。噫。殿下御極以後。恩眷獨偏於臣家。闔門感泣。圖報無地。而今忽誤渥。又及於臣身。惝怳震越。益不知所以也。怵分畏義。雖不得不章皇出肅。而仍因蹲冒。誠非賤心所安。伏乞聖明。諒臣至懇。亟收新命。以重名器。以安微分爲。臣於乞免之章。不宜贅及他說。而事在目下。不敢不論。放逐罪人趙明鼎。素以凶黨。負犯何如。而薄竄旋宥。安死牗下。已是失刑之大者。則今者復官之命。是豈群情之所料也哉。夫如是則實有隄防解弛。凶孽覬覦之慮。惟聖明。特加睿念。亟寢成命焉。答曰。省疏具悉。陞資意在。尾陳事。已處分矣。爾其勿辭察職。
정조 3년
己亥正月二十六日辰時。上御誠正閣。都承旨入侍時。行都承旨洪國榮。假注書李信祜。記事官金勉柱鄭東浚。以次進伏訖。國榮曰。夜間聖候。若何。上曰。一樣矣。上曰。惠慶宮進服一錢重人蔘粟米飮。一貼煎入。出榻敎國榮曰。儒賢擧條。依聖敎隨其所奏之次第。使之出朝報。而其中月講事。儒賢旣請申飭。則揆以事體。不可如前廢閣。而儒生厭苦。不肯來會。只於科時。暫會卽散。故不得開講。此則責在國子長。宜有別般警飭之道矣。上曰。儒生輩。如不遵令。則雖飭國子長。亦似無益。若儒賢主張。而勸勉督飭。則或可有愈乎。國榮曰。近來名義之掃地久矣。素不知儒賢之爲可尊。雖使儒賢。日赴講座。亦安能必其有所畏憚。而不如前日之甚乎。上曰。士習之渝。紀綱之墜。莫今若也。豈不可悶乎。仍命退。諸臣遂退出。
정조 3년
己亥正月二十六日午時。上御誠正閣。左承旨入侍時。行左承旨鄭民始。假注書李信祜。記事官金勉柱鄭東浚。以次進伏訖。上曰。昨日趙明鼎復官之命。庸何傷乎。民始曰。其在隄防之道。不容泯默。故喉院雖已繳還。而聖意之出於惻然。臣等亦豈不欽歎乎。上曰。奎章閣待敎徐龍輔。使之入侍。龍輔進伏。上曰。親製文字。書出者甚多。而連値事故。久未暇及矣。爾其持此所下。善爲分類書進。仍命龍輔先退。上曰。同副承旨宋煥億牌招。出榻敎命退。諸臣遂退出。
정조 3년
行都承旨洪國榮宿衛所直。行左承旨鄭民始坐。右承旨徐有防坐直。左副承旨李義弼坐。右副承旨柳義養坐直。同副承旨宋煥億坐。注書李兢淵奉命在外一員未差。假注書李信祜藥院直徐鼎修仕直。事變假注書尹載命仕。
정조 3년
柳義養啓曰。大司憲吳載純三度呈辭入啓。執義兪彦鏶。掌令金鍾厚在外。掌令洪明浩。持平宋樂李夔傳旨未下。以監察茶時之意。敢啓。傳曰。知道。
정조 3년
己亥正月二十七日辰時。上御誠正閣。都承旨入侍時。行都承旨洪國榮。假注書李信祜。記事官金勉柱鄭東浚。以次進伏訖。國榮曰。夜間聖候。若何。上曰。一樣矣。上曰。惠慶宮進服一錢重人蔘粟米飮。一貼煎入。出榻敎國榮曰。諸道審理文書。皆已來到。明日審理則。似好矣。上曰。兼行次對則好耶。國榮曰。近無一政一事之惠於民者。誠可悶也。而遇事因循。含默成風。雖行次對。徒歸文具。反何益哉。上曰。果如卿言。無實惠之可言者。予甚愧恧。而近無誠心做事之人。如此而何以爲國乎。國榮曰。古人有云。上殿不苟同。下殿不失色。則言雖過中。其鯁舌直陳。宜無所不可。而近世之人。不此之爲。在上前則唯事彌縫。而及其退也。必有後言。此甚痼弊。於敵以下。猶不當如此。況於事君乎。以今世道。誠難有爲。臣不勝憂慨也。上曰。世道之如此。皆予自反處。而一日二日。無所猷爲。豈不可悶乎。今幸儒賢。幡然造朝。予甚欣喜。實多期望。而世道之澆薄如此。雖使朱子當之。亦豈不難矣。是予所以憂歎不已者也。仍命退。諸臣遂退出。
정조 3년
己亥正月二十七日午時。上御誠正閣。左承旨入侍時。行左承旨鄭民始。假注書李信祜。記事官徐龍輔鄭東浚。以次進伏訖。上曰。儒賢所請皇壇祭儀。在外儒臣。雖未及獻議。京中諸收議。先爲申飭。速捧以入。民始曰。方自政院。連加催促矣。上曰。皇壇之設。蓋茅屋祭昭王之意。而儀文多未備。儒賢所陳。誠有所考據矣。以樂章言之。天子用九變之樂。而今用六樂。且以佾舞言之。天子用八佾之舞。而今用六佾。此皆不成義理也。議者雖歸之於樂器之難造佾數之難備。而此亦大有不然者。方今雅樂之器。卽古之樂器。則別無所難於更造。樂工旣百餘人。則足可備八佾之數矣。今之人。何其多不知者也。民始曰。創始之際。儀度之未及盡備。固其勢也。而體段則恐似不然矣。命退。諸臣遂退出。
정조 3년
柳義養啓曰。諫院許久闕啓。事甚未安。正言安廷玹柳孟養。旣有只推之命。竝卽牌招。何如。傳曰。允。
정조 3년
又啓曰。大司憲未差。執義兪彦鏶。掌令金鍾厚在外。掌令洪明浩。持平宋樂李夔傳旨未下。今日以監察茶時之意。敢啓。傳曰。知道。
정조 3년
以備忘記。傳于李義弼曰。旣是劇任。且有妨於嘗★★職。今番收議之未能詳備。亦未必由於此。藥房提調具允鈺。本職禮曹判書許遞。
정조 3년
柳義養啓曰。藥房提調具允鈺。時無職名。令該曹口傳付軍職。何如。傳曰。允。
정조 3년
兵曹口傳政事。行副司直具允鈺。
정조 3년
以正言安廷玹柳孟養等牌不進罷職傳旨。傳于柳義養曰。只推。
정조 3년
傳于柳義養曰。右副承旨入侍。
정조 3년
李義弼。以吏曹言啓曰。今此永禧殿春奉審告由祭獻官。以前大司憲吳載純塡差。而時無職名。令該曹口傳付軍職。何如。傳曰。允。
정조 3년
兵曹口傳政事。副司直吳載純趙尙鎭嚴思憲。
정조 3년
柳義養。以實錄廳郞廳。以摠裁官意啓曰。都廳郞廳尹弼秉。病難察任。今姑減下。郞廳宋煥億陞資代。趙鼎鎭李謙彬外任代。以前司諫趙尙鎭。弘文館副修撰吳大益沈煥之。前正言嚴思憲差下。使之察任。何如。傳曰。允。
정조 3년
吏曹口傳政事。兼實錄廳編修官趙尙鎭吳大益沈煥之嚴思憲單付。
정조 3년
柳義養。以戶曹言啓曰。昨日因傳敎遣本曹郞廳。粟肉輸送于本曹參判宋德相所住處。則以爲陳疏前。惶恐不敢受云。特敎之下。不爲領受。何以爲之乎。敢稟。傳曰。知道。
정조 3년
又以義禁府言啓曰。尙州前營將柳爾胄。拿問定罪事。傳旨啓下矣。柳爾胄。時在全羅道求禮地云。依例發遣府書吏。拿來。何如。傳曰。允。
정조 3년
以刑曹鳴鼓罪人金召史原情啓目。傳于柳義養曰。後日審理時持入。
정조 3년
柳義養。以義禁府言啓曰。因臺啓。正法罪人甘丁至親應坐者。漏網於散配之典。令攸司査出正法事。擧條啓下矣。卽接漢城府所報。及北部更査成冊及東部牒報。則正法罪人甘丁夫尹得臣年三十五。舅光澤年六十。姑今禮年六十二。同生兄雨每年三十九。雨每之女物介年二十二。竝出嫁懸錄以來。而當初甘丁。正法後緣坐擧行時。一從該部成冊。尹得臣全羅道興陽縣鹿島爲奴。光澤慶尙道河東府爲奴。今禮年滿六十。故依律文免坐之意。已爲草記。雨每則以出稼之故。亦依法典。免坐。而以逆婢。没入戶曹。叔重彬。因瑞興縣成冊。咸鏡道甲山府安置矣。甘丁兄雨每之女物介。今姑査出報來。而雨每。以出嫁之兄。旣已依律免坐。則出嫁之姨姪女。不宜擧論。此外在法應坐之支屬中。無落漏者云。故不得擧行之意。敢啓。傳曰。知道。